Lp Igor Taro Meie 10. oktoober 2025 nr 1-4/97

Siseminister

**Eesti Põllumajandus-Kaubanduskoja seisukoht välismaalaste seaduse muutmise seaduse eelnõule**

Eesti Põllumajandus-Kaubanduskoda (EPKK), mis koondab koos oma liikmesorganisatsioonidega üle 30 000 juriidilise ja füüsilise isiku, toetab Siseministeeriumi algatatud välismaalaste seaduse muudatusi, mille eesmärk on vähendada bürokraatiat ja tööandjate halduskoormust.

Peame oluliseks, et kavandatav muudatus loob **üldise erisuse tööjõupuudusega tegevusaladele**, mis aitab leevendada tööjõuprobleeme sektorites, kus sobiva tööjõu leidmine Eesti tööturult on järjest keerulisem. Põllumajandus ja toidutööstus kasutavad olulisel määral välistööjõudu ning vajadus värvata töötajaid väljaspoolt Eestit ja Euroopa Liitu on jätkuvalt kõrge.

**OSKA 2024. aasta raport põllumajanduse ja toiduainetööstuse kohta** toob selgelt välja, et sektor seisab silmitsi kasvava tööjõupuudusega:

* **Tööjõu vananemine ja järelkasvu puudus.** Suur osa valdkonna töötajaid on pensionieas või sellele lähedal; uute töötajate pealevool on ebapiisav. Järgmise kümne aasta jooksul lahkub sektorist märkimisväärne osa kogenud töötajatest.
* **Noorte vähene huvi valdkonna vastu.** Põllumajandus ja toidutööstus ei ole noorte jaoks piisavalt atraktiivsed madala palgataseme, keeruliste töötingimuste ja vähese paindlikkuse tõttu.
* **Suur tunnetatud tööjõupuudus.** OSKA hinnangul on põllumajanduse aastane tööjõupuudus ligikaudu 3200 töötaja võrra ja toidutööstuses ligi 2500 töötaja võrra.
* **Välistööjõu roll.** 2021. aastal moodustasid põllumajanduse lihttöölistest ligikaudu 30% välistöötajad. Raportis rõhutatakse, et välistööjõu kasutamine on muutunud tavapäraseks ja hädavajalikuks praktikaks tööjõupuuduse leevendamisel.
* **Piirkondlik ebavõrdsus.** Maapiirkondades ja keskustest eemal on tööjõupuudus eriti terav, samas kui põllumajandusharidust andvad koolid paiknevad valdavalt väljaspool suuremaid linnu.

Raporti üldine järeldus on, et põllumajandus ja toidutööstus vajavad tööjõupuuduse leevendamiseks mitmekesiseid lahendusi, sealhulgas **paindlikumat välistööjõu kaasamist**. Seetõttu teeme ettepaneku **lisada nii põllumajandus kui ka toidutööstus valitsuse määrusega kehtestatava tööjõupuudusega tegevusalade loetellu.**

Lisaks soovime avaldada toetust eelnõuga sätestatud muudatustele, mille puhul kehtestatakse **erisus sisserände piirarvule**, kaotatakse ära **töötukassa loa nõue**, tehakse **erisus palgakriteeriumile** ning muudetakse **elamisloa arvu reguleerimine paindlikumaks**. Need muudatused loovad paindlikuma ja konkurentsivõimelisema tööhõivekeskkonna, mis on ülioluline just põllumajanduse ja toidutööstuse ettevõtetele, kus hooajalisus, piirkondlik tööjõu nappus ja füüsiliselt nõudlik töö iseloom on saanud oluliseks piiranguks tööjõu leidmisel.

**Palgakriteeriumi erisus** on põllumajanduse ja toidutööstuse jaoks samuti oluline paindlikkust suurendav meede. Eelnõus on ette nähtud, et välistöötajale makstav tasu peab olema vähemalt 80% Eesti keskmisest brutopalgast. Kuna sektori struktuur ja tegevusvaldkonnad on väga mitmekesised, on ka palgatasemed erinevad.

OSKA raportist selgub muuhulgas, et kui keskmine brutokuupalk oli Eestis 2021. aastal 1548 eurot, siis enamikul põllumajanduse valdkonna põhikutsealadel oli keskmine palk sellest madalam[[1]](#footnote-1), vaid loomaarstide ja kalurite puhul ületas palk keskmist. Toiduainetööstuse põhikutsealade võrdluses eristusid palgataseme suhtes teistest tootearendusjuhid, tootmisjuhid ja kvaliteedijuhid, kelle kuupalk palk ületas 2000 eurot. Nende keskmine palk oli üle kahe korra kõrgem kui pagaritel ja kondiitritel, toiduainetööstuse operaatoritel, töötlejatel ning tootevalmistajatel ja lihttöölistel.

Kuna tööjõuvajadus on erinevatel ametikohtadel ja valdkondades varieeruv, ning ettevõtted vajavad erineva kvalifikatsiooni ja palgatasemega välistööjõudu, teeme ettepaneku sõnastada eelnõu punkt 7 ümber järgmiselt: „(13) Tööandja on kohustatud maksma välismaalasele, kellele on antud elamisluba töötamiseks käesoleva seaduse § 181 lõike 8 alusel, tasu, mille suurus on vähemalt 80 protsenti Statistikaameti viimati avaldatud vastava tegevusala aasta keskmisest brutokuupalgast.“

Kokkuvõtlikult saame Eesti Põllumajandus-Kaubanduskoja poolt avaldada toetust välismaalaste seaduse muutmise eelnõule, kuna see vähendab halduskoormust ja loob ettevõtetele võimaluse reageerida tööjõupuudusele kiiremini ja tõhusamalt.

Lugupidamisega

/allkirjastatud digitaalselt/

Meeli Lindsaar

EPKK toiduvaldkonna juht

1. Statistikaameti andmed näitavad, et käesoleva aasta juunis oli keskmine brutokuupalk ca 2200 eurot, samal ajal põllumajanduses oli ca 1800 eurot [↑](#footnote-ref-1)